作者:劉過
標題:沁園春
內容:天下稼軒，文章有弟，看來未遲。正三齊盜起，兩河民散，勢傾似土，國泛如杯。猛士雲飛，狂胡灰滅，機會之來人共知。何為者，望桂林西去，一騎星馳。離筵不用多悲。喚紅袖佳人分藕絲。種黃柑千戶，梅花萬里，等閒遊戲，畢竟男兒。入幕來南，籌邊如北，翻覆手高來去棋。公餘且，畫玉簪珠履，倩米元暉。